Håland, Kristin Vasvik

Vennesla kommune

12.03.2021

HANDLINGSPLAN FOR  
 ET TRYGT OG GODT BARNEHAGEMILJØ FOR ALLE BARN  
 I VENNESLABARNEHAGENE

Innholdsfortegnelse

Del I: Teoridel- fokus på begreper, forebyggende og systematiskarbeid i barnehagen……………………………………………3

Mål……………………………………………………………………………………………………..3

Inkluderende barnehagemiljø……………………………………………………………..4

Systemperspektiv og systemisk forståelse……………………………………………5

Omsorg………………………………………………………………………………………..………5

Anerkjennelse………………………………………………………………………………………6

Livsmestring og helse……………………………………………………………………………6

Vennskap og fellesskap………………………………………………………………………...7

Empati…………………………………………………………………………………………………..7

Observasjon…………………………………………………………………………………………..7

Foreldresamarbeid………………………………………………………………………………..7

Begrepsavklaring mobbing i barnehagen……………………………………………….7

Barnehagens arbeid mot mobbing og krenkende atferd………………………..8

Del II: Tiltak ved mobbing i barnehagen-hva barnehagen skal gjøre når mobbing og krenkende atferd skjer………………………………….10

Observasjonslogg………………………………………………………………………………….10

Tiltak når mobbing og krenkende adferd oppstår/avdekkes i barnehagen, sjekkliste……………………………………………………………………………………………….10

Aktivitetsplan-mal………………………………………………………………………………….11

Del III: Implementering og kvalitetssikring……………………………….13

Forslag til litteratur og hjelpemateriell som kan brukes………………………….13

Innledning

Handlingsplan for et trygt og godt barnehagemiljø er en fagplan for barnehagene i Vennesla kommune. Målgruppe er alle ansatte i den enkelte barnehage og barnehagesektoren i Vennesla kommune. Planen er oppdatert med bakgrunn i ny barnehagelov fra 01.01.2021 og erstatter tidligere overordnet handlingsplan mot mobbing for Venneslabarnehagene. Planen er utarbeidet av en arbeidsgruppe bestående av oppvekstsjef, rådgiver barnehage, en styrer fra de kommunale barnehagene og en styrer fra de private barnehagene. Alle ansatte og SU har hatt mulighet til å komme med innspill til planen underveis i prosessen.

Innhold i handlingsplanen tar utgangspunkt i barns rettigheter i Barnekonvensjonen (Artikkel 3, 12 og 19), Grunnloven, Barnehageloven og forskrift om rammeplan for barnehagens innhold og oppgaver, samt gjeldende forskning om temaet vennskap, inkludering og forebygging av krenkelser og mobbing i barnehagen.

Formål med en felles handlingsplan er et trygt og godt barnehagemiljø for alle barn. En inkluderende barnehage som fremmer barns helse, trivsel, trygghet og mestring. En barnehage som legger til rette for at alle barn skal oppleve inkludering og deltakelse i fellesskap, lek og læring i barnehagen.

Planen består av tre deler:

Del I: Teoridel- fokus på begreper, forebyggende og systematisk arbeid i barnehagen.

Del II: Tiltak ved mobbing i barnehagen, som har fokus på hva barnehagen skal gjøre når mobbing og krenkende atferd skjer

Del III: Implementering og kvalitetssikring, som viser hvem som har ansvar for implementering av planen i den enkelte barnehage og for kvalitetssikring.

Handlingsplanen er retningsgivende for barnehagens arbeid for et trygt og godt barnehagemiljø, men det er de voksnes holdninger, sensitivitet, kunnskap og handlinger som er avgjørende for realisering av et trygt og godt barnehagemiljø. Personalet skal være rollemodeller i barnehagen, og ha et bevisst forhold til sin rolle. Det er alltid de voksnes ansvar å gi støtte og veiledning slik at alle barn opplever tilhørighet, og at de får være en del av leken og fellesskapet.

Barnehagen skal være en lærende organisasjon slik at den er rustet til å møte nye krav og utfordringer. Kvalitetsutvikling i barnehagen innebærer en stadig utvikling av personalets kompetanse. I barnehagen må det legges til rette for jevnlig refleksjon og evaluering av egen praksis, holdninger og verdier, slik at alle i personalet har et bevisst forhold til egne holdninger og kompetanse i arbeidet med å legge til rette for lek og inkludering av alle barn i et trygt og godt barnehagemiljø.

Del I: Teoridel- fokus på begreper, forebyggende og systematiskarbeid i barnehagen

Barnehagen må legge vekt på systematisk og forebyggende arbeid der alle barn lærer å bli gode venner, og venner som kan inngå i et forpliktende samvær med alle barn i gruppen og i barnehagen (Høiby & Trolle 2012).

Mål   
-Alle barn i barnehage skal oppleve inkludering og deltakelse i fellesskap, lek og læring i barnehagen.

-Alle barn i barnehage skal ha et trygt og godt fysisk og psykososialt omsorgsmiljø som fremmer helse, trivsel, trygghet og læring.

-Alle barn i barnehage skal få oppfylt sine rettigheter til medvirkning og medbestemmelse.

-Alle skal oppleve at de hører til i barnehagens fellesskap.

Grunnlaget for mål er med bakgrunn i:

Lov om barnehage § 1, tredje ledd: «*Barnehagen skal møte barna med tillit og respekt, og anerkjenne barndommens egenverdi. Den skal bidra til trivsel og glede i lek og læring, og være et utfordrende og trygt sted for fellesskap og vennskap. Barnehagen skal fremme demokrati og likestilling og motarbeide alle former for diskriminering*».

Lov om barnehage, §2 om barnehagens innhold, fjerde ledd: «*Barnehagen skal formidle verdier og kultur, gi rom for barns egen kulturskaping og bidra til at alle barn får oppleve glede og mestring i et sosialt og kulturelt fellesskap*».

Lov om barnehage §3, Barns rett til medvirkning, første ledd: «*Barn i barnehagen har rett til å gi utrykk for sitt syn på barnehagens daglige virksomhet*».

Lov om barnehage §41, Nulltoleranse og forebyggende arbeid: «*Barnehagen skal ikke godta krenkelser som for eksempel utestenging, mobbing, vold, diskriminering og trakassering. Alle som jobber i barnehagen, skal gripe inn når et barn i barnehagen utsettes for slike krenkelser. Barnehagen skal forebygge tilfeller hvor barn ikke har et trygt og godt barnehagemiljø ved å arbeide kontinuerlig for å fremme helsen, trivselen, leken og læringen til barna*».

Lov om barnehage §42, Plikt til å sikre at barnehagebarna har et trygt og godt psykososialt barnehagemiljø (aktivitetsplikt): «*Alle* *som* *arbeider i barnehagen, skal følge med på hvordan barna i barnehagen har det. Alle som arbeider i barnehagen, skal melde fra til styrer dersom de får mistanke om eller kjennskap til at et barn ikke har et trygt og godt barnehagemiljø. Styrer skal melde fra til barnehageeieren i alvorlige tilfeller. Ved mistanke om eller kjennskap til at et barn ikke har et godt og trygt barnehagemiljø, skal barnehagen snarest undersøke saken. Når et barn eller en foreldre sier at et barn ikke har et trygt og godt barnehagemiljø skal barnehagen undersøke saken og så langt det finnes egnede tiltak, sørge for at barnet får et trygt og godt barnehagemiljø. Det samme gjelder når en undersøkelse som barnehagen selv har satt i gang, viser at et barn ikke har et trygt og godt barnehagemiljø. Tiltakene skal velges på grunnlag av en konkret og faglig vurdering. Barnehagen skal lage en skriftlig plan når det skal gjøres tiltak i en sak».*

### Lov om barnehage §43, Skjerpet aktivitetsplikt dersom en som arbeider i barnehagen, krenker et barn: “*Dersom en som arbeider i barnehagen, får mistanke om eller kjennskap til at en annen som arbeider i barnehagen, krenker et barn med for eksempel utestenging, mobbing, vold, diskriminering eller trakassering, skal vedkommende straks melde fra til barnehagens styrer. Styreren skal melde fra til barnehageeieren. Dersom en som arbeider i barnehagen, får mistanke om eller kjennskap til at styreren i barnehagen krenker et barn med for eksempel utestenging, mobbing, vold, diskriminering eller trakassering, skal vedkommende melde fra til barnehageeieren direkte.*

*Undersøkelser og tiltak etter § 42 tredje og fjerde ledd skal iverksettes straks*”.

Forskrift om rammeplan for barnehagens innhold og oppgaver utdyper personalets ansvar for å ivareta barns behov for omsorg og lek, fremme danning, læring, vennskap og felleskap.

Barnehagen skal bidra til at alle barn som går i barnehage får en god barndom preget av trivsel, vennskap og lek, samt være en forberedelse til aktiv deltakelse i samfunnet og bidra til å legge grunnlaget for et godt liv. Personalet skal sørge for at barnehagen er et inkluderende felleskap og legge til rette for at barn kan bidra i egen og andres læring, synliggjøre og fremheve mangfold og ulikhet som grunnlag for opplevelser, utforsking og læring.

Inkluderende barnehagemiljø

Inkludering innebærer å sikre fellesskap, deltakelse, medvirkning og utbytte for alle barn

uavhengig av kategoriseringer, diagnoser og bakgrunn. Inkludering er å tilpasse det

pedagogiske tilbudet til alle barn og deres forutsetninger, ingenting skal tilpasses

inkluderingen. Det innebærer at inkludering er rammen for en likeverdig og tilpasset tilbud

(Haug, P. 2014).

Barnehagens samfunnsmandat er, i samarbeid og forståelse med hjemmet, å ivareta barnas

behov for omsorg og lek, og fremme læring og danning som grunnlag for allsidig utvikling.

Lek, omsorg, læring og danning skal sees i sammenheng.

Barnehagen skal møte barna med tillit og respekt, og anerkjenne barndommens egenverdi.

Den skal bidra til trivsel og glede i lek og læring, og være et utfordrende og trygt sted for

felleskap og vennskap. Barnehagen skal fremme demokrati og likestilling og motarbeide alle

former for diskriminering. (Lov om barnehage § 1.Formål, tredje ledd.)

Barnehagen skal være en trygg og god arena for barn, og det er voksnes ansvar å sørge for

denne tryggheten. I dette ligger en forpliktelse til å gjøre det vi kan for at alle barn skal ha det

bra i barnehagen, og at barn skal få en barndom uten krenkelser som mobbing, vold,

trakassering og diskriminering.

Barnehagen, det vil si alle ansatte, har en viktig samfunnsoppgave i tidlig forebygging av krenkelser, mobbing og diskriminering. I dette ligger et ansvar for å følge med på hvordan alle barn har det. Barnehagen må undersøke, og sette inn tiltak hvis et barn ikke har det bra.

Sjekkliste angående miljøet i barnehagen:

-Er miljøet preget av gjensidig omsorg, anerkjennelse og varme, eller preges det av mye erting, mobbing, krenkende atferd og kritiske kommentar til og om hverandre?

-Er miljøet i hovedsak inkluderende, eller preges det ofte av ekskludering av enkeltbarn?

-Er samspillet barna imellom preget av klare sosiale hierarkier, eller av likeverdighet og veksling av hvem som bestemmer og hvem som til enhver tid får være med?

-Er det en trygg og avslappet tone preget av humor, spontanitet, oppmuntring og glede over hverandres mestring, eller er miljøet snarere preget av prestasjonskrav og konkurrerende holdninger til hverandre?

-Er du og andre voksne i bhg. anerkjennende og støttende overfor alle barna i gruppen?

-Blir alle barn lagt merke til i like stor grad (uavhengig av personlighet)?

-Får noen barn stadig mer positiv oppmerksomhet fra oss voksne enn andre barn? – og omvendt.

-Er det noen barn i gruppa vi tar mer kontakt med i forhold til aktiviteter enn andre barn? – og omvendt.

-Føler du, at du klarer å møte de barna som utfordrer deg på en god måte?

-Hva konkret gjør du for å skape et godt psykososialt miljø i barnehagen?

Systemperspektiv og systemisk forståelse

En systemisk forståelse av handlinger og atferd innebærer at det foregår en interaksjon mellom omgivelsene og det enkelte individ. Systemperspektivet er et samlebegrep på flere teorier som vektlegger at det enkelte individ er i interaksjon/samspill med ulike sosiale systemer (Nordahl, T. 2005). Fellestrekket i sosial systemteori er at aktører deltar i et system der den enkelte påvirker helheten og selv blir påvirket av denne helheten (Eide & Eide 2000). Ut fra systemperspektivet er det helheten og samspillet med omgivelsene som er problemskapende, ikke individet alene.

Systemteoretisk tilnærming innebærer at vi flytter fokus fra individet til miljøet/sammenhengen barnet lever i, og ser barnet i samspill med de ulike sosiale systemene sombarnet er en del av. Vi jobber med faktorene rundt barnet og tiltak settes inn for å rette opp ubalanser (Bateson). I det ligger å mobilisere flest mulig innsatsområder rundt barnet som kan bidra til å løse barnets utfordringer.

Omsorg

Utgangspunkt er rammeplan for barnehagens innhold og oppgaver og barnehagens ansvar for å ivareta barns behov for omsorg. Tiltak som bidrar til dette er:

-Fokus på inkluderingens objekt, dvs. hva må endres i vår pedagogiske praksis for at barn skal ha det godt der.

-Barnehagen arbeider systematisk og bevisst med å utvikle barnas gode felleskap og forebygge mobbing.

-Barnehagen skal arbeide kontinuerlig med å støtte og utvikle enkeltbarns og barnegruppens sosiale ferdigheter.

-Barnehagen utarbeider en plan for hvordan barn og voksne skal ha det sammen i barnehagen.

-Voksne er veiledere og rollemodeller for barna i det daglige arbeidet i barnehagen og viser ønsket væremåte.

-Barnehagene setter av tid til at barn kan knytte vennskap.

-Alle barn får varierte samspillserfaringer.

-Mobbing, diskriminering, utestenging, krenkelser og uheldige samspillsmønster skal stoppes.

-Ivareta barns behov for fysisk omsorg, inkludert hvile og ro.

-Møte alle barn med åpenhet, varme og interesse og vise omsorg for hvert enkelt barn.

-Barnehagen har fokus på aktiviteter for å stimulere og utvikle empatiske ferdigheter: å sette ord på følelser, utvikle toleranse og respekt for ulikheter, hjelpe andre til å føle seg bedre (trøste), være vennlige, “den gyldne regel “, modellere hjelpsomhet (Mobbeadferd i barnehagen).

-Tilgjengelige voksne som både fungerer som en sikker havn og er med når barna skal utforske, og som veksler mellom støtte og utforskning.

Anerkjennelse

I barnehagen er det alltid de voksne, personalet, som har ansvar for relasjonene. De voksne er rollemodeller, og barn trenger støtte og veiledning fra voksne for å finne ut hvordan de kan etablere vennskap, og hva de skal gjøre når konflikter oppstår. Når barnet begynner i barnehagen er det personalet som skal legge til rette for at barnehagen er et trygt sted å være. Trygge voksne gjør det lettere for barn å kjenne seg trygge, og personalet må legge til rette for at barnehagen har et trygt handlingsrom der barn får lære å prøve selv, lære å feile og utfordre egne grenser for hva de våger. Anerkjennelse i barnehagen handler om det enkelte barns individuelle behov for omsorg, og mestring, og samtidig behovet for å være inkludert i fellesskapet.

«*Anerkjennelse er når barnet erfarer at voksne gjør alt de kan for å ta barnets opplevelser, tanker og følelser på alvor – gjennom å lytte, forstå, akseptere, tolerere og bekrefte*» (Lund & Helgeland 2016).

Tiltak som bidrar til dette:

-Personalet er bevisst å se barnets ulike behov i ulike situasjoner.

-Personalet involverer seg i arbeidet med et inkluderende fellesskap i barnehagen.

-Personalet er forbilder og rollemodeller og viser gode handlingsalternativer for en inkluderende og anerkjennende væremåte.

-Personalet legger til rette for at barnehagen er en øvelsesarena for følelsesarbeid gjennom bruk av for eksempel musikk og litteratur.

-Organisering av barnehagen ivaretar at alle barn ved jevne mellomrom blir drøftet i forhold til trivsel og utvikling.

-Tydelig ledelse og kommunikasjon med vekt på samarbeid med barn, mellom barn, mellom voksne og barn, mellom voksne i barnehagen og mellom personalet og foreldre.

-Personalet reflekterer over egen rolle, og driver et pågående holdningsarbeid i synet på barn, barns atferd og voksnes rolle i barnehagen.

-Personalet har ansvar for å etablere en god relasjon til det enkelte barn og relasjonen i barnegruppa, ansvar for stemningen.

 -Personalet er deltakende, aktive og tett på barna (individuelt/barnegruppen).

Livsmestring og helse

Barnehagen skal ha en helsefremmende og forebyggende funksjon og bidra til å utjevne sosiale forskjeller. Barnas fysiske og psykiske helse skal fremmes i barnehagen. Barnehagen skal bidra til barns trivsel, livsglede, mestring og følelse av egenverd og forebygge krenkelser og mobbing. Om et barn opplever krenkelser eller mobbing, må barnehagen håndtere, stoppe og følge dette opp. (Fra forskrift om rammeplan for barnehagens innhold og oppgaver, livsmestring og helse).

Tiltak som bidrar til dette:

-Å lære barn å bli selvsikker. Å kunne uttrykke sine egne følelser og forsvare egne rettigheter samtidig som man også respekterer den andres følelser og rettigheter. Aktiviteter for å lære selvsikkerferdigheter finnes på s. 69i boken “Mobbeadferd i barnehagen).

-Fremme barns sosiale og emosjonelle kompetanse, ved å bruke litteratur og andre verktøy i arbeidet (se Være sammen).

-Støtte barna i å mestre motgang, håndtere utfordringer og bli kjent med egne og andres følelser.

-Personalet støtter prosesser som medvirker til å utvikle god selvfølelse som å utvikle gode relasjoner til de viktigste voksne i barnets nærhet og til barnets venner. Bidra til å skape meningsfylte aktiviteter der barn kan føle engasjement og glede. Vise i handling at barnet er en god person og god nok som det er. La barnet oppleve aksept, interesse og tilstedeværelse. Bidra til et lager av gode minner som barnet kan hente frem når livet butter imot.

-Personalet reflekterer rundt hvordan vi bruker oppmuntring i samtale med barn? Hvordan kan vi starte hver ny dag og aktivitet med noe som hever stemningen? Lag en oversikt over slike aktiviteter. Hvordan kan vi styrke de prosessene som genererer selvfølelse hos barna?

Vennskap og fellesskap

Barnehagen skal fremme vennskap og felleskap. Grunnlaget ligger i forskrift om rammeplan for barnehagens innhold og oppgaver, kapittel 3 barnehagens formål og innhold, barnehagen skal fremme vennskap og fellesskap. «*Sosial kompetanse er en forutsetning for å fungere godt sammen med andre og omfatter ferdigheter, kunnskaper og holdninger som utvikles gjennom sosialt samspill. I barnehagen skal alle barn kunne erfare å være betydningsfulle for fellesskapet og å være i positivtsamspill med barn og voksne. Barnehagen skal aktivt legge til rette for utvikling av vennskap og sosialt fellesskap. Barns selvfølelse skal støttes, samtidig som de skal få hjelp til å mestre balansen mellom å ivareta egne behov og det å ta hensyn til andres behov*».

Tiltak som bidrar til dette:

-Lek, glede og humor. Evne til å kunne skille lek fra annen aktivitet, tolke lekesignaler og å la seg rive med. Føle glede, slappe av, spøke og ha det moro.

-Personalets relasjonsbygging og perspektivtaking.

-Støtte barnas selvfølelse, samtidig som barna skal få hjelp til å mestre balansen mellom å ivareta egne behov og det å ta hensyn til andres behov.

-Støtte barna i å ta andres perspektiv, se en sak fra flere synsvinkler og reflektere over egne og andres følelser, opplevelser og meninger.

-Støtte barnas initiativ til samspill.

-Samtale om normer for samhandling og invitere barna til å utforme normer for samhandling i felleskap.

-Støtte barna i å sette grenser, respektere andres grenser og finne løsninger i konfliktsituasjoner.

-Selvkontroll, å kunne utsette egne behov og ønsker i situasjoner som krever turtaking, kompromisser og felles avgjørelser, og å takle konflikter.

Selvhevdelse, hvordan en kan hevde seg selv og egne meninger på en god måte, og tørre å stå imot gruppepress og bli med på lek og samtaler som allerede er i gang.

-Forebygge, stoppe og følge opp diskriminering, utestenging, mobbing, krenkelser og uheldige samspillsmønstre.

Empati

Empati er noe av det viktigste i oppdragelsen. Begrepet blir brukt om evnen til å reagere med innleving og omsorg når noen i nærheten ikke har det godt. (Magne Raundalen)

Tiltak som bidrar til dette:

-Barna får øve seg på å vente på tur, høre etter, ta ordet, vise hensyn og hjelpe hverandre.

-Barn og personalet bruker høflig og vennlig tale seg imellom og i forhold til andre de kommer i kontakt med

-Personalet er gode rollemodeller og forbilder for barna i forhold til å vise at vi bryr oss om hverandre, viser hensyn, inkluderer, mm.

-Personalet har ansvar for å etablere en god relasjon til det enkelte barn, og har ansvar for å skape den gode stemningen i relasjonen og i barnegruppa.

-Personalet bruker litteratur om emnet.

-Barnehagene har temauke om «Vennskapsuke» i samarbeid med barneskolene. Dette gjennomføres i uke 36. Materiell fra Utdanningsdirektoratet.

Observasjon

Lund & Helgeland (2016) skriver om observasjon som en metode der en tar noen valg i forhold til hvem som skal sette hva i forhold til enkeltbarn eller grupper av barn. De sier at for å avdekke mobbing er det viktig at personalet jobber aktivt med observasjon av hvordan barn trives og hvordan de er mot hverandre. Dette innebærer å observere når en er en del av en lek eller en aktivitet, eller en kan stå på utsiden av aktiviteten og observere.

Tiltak som bidrar til dette:

-Personalet observerer samspill barn- barn, voksen- voksen og barn – voksen. I arbeidet med observasjon av samspillet barn- voksen, kan observasjonsskjema som er utarbeidet av Kari Pape benyttes. I observasjon av samspill barn- barn kan momenter fra observasjonsskjemaet Alle med brukes. Lund & Helgeland (2016) anbefaler å lage en plan for å observere samspill mellom barn både ute med fokus på:

-Observer de barna som leker ofte alene og/eller som «sviver» rundt fra den ene til den andre. Hvordan foregår samspillet? Hvem tar initiativ?

-Studer kommunikasjonen i de etablerte vennegruppene.

-Lytt til hvordan barna snakker til hverandre, og vær spesielt bevisst positiv og negativ kommunikasjon.

-Observer spesielt de barna som viser en utagerende og/eller en innagerende atferd. Se på kommunikasjon mellom dem og de andre barna.

-Mobbing blant små barn forebygges ved at voksne er oppmerksomme på det enkelte barns trivsel og samværsmønster i barnegruppen.

-Mobbing i barnehagen stoppes ved aktivt deltakende voksne som griper inn når det er nødvendig.

Foreldresamarbeid

Barnehagen skal i samarbeid og forståelse med hjemmet ivareta barnas behov for omsorg og lek, og fremme læring og danning som grunnlag for allsidig utvikling (Lov om barnehage § 1 Formål).

Barnehagen bygger inkluderende fellesskap, der alle familier med barn i barnehagen er like høyt verdsatt og alle foreldre føler seg velkommen i barnehagen.

Tiltak som bidrar til dette er:

-Barnehagen arbeider med å bygge inkluderende fellesskap.

-Barnehagen gir god informasjon om barnehagen når barnet begynner i barnehagen.

-Barnehagen informerer hjemmene løpende om hva som skjer i barnehagen.

-Personalet i barnehagen er vennlige i møte med foreldre.

-Personalet er opptatt av inkludering, det vil si at alle barn skal ha en naturlig plass i barnegruppa.

-Når barnehagen planlegger forandringer, blir foreldrene spurt om sitt syn.

-Barnehagen oppfordrer foreldrene til å komme med forslag til innholdet i barnehagens virksomhet.

-Når foreldre er urolig for sitt barns utvikling, vet de hvem i barnehagen de skal kontakte.

-Foreldre kontakter barnehagen straks ved mistanke om at barnet utsettes for handlinger fra voksne og/eller andre barn som krenker barnets opplevelse av å høre til og være en betydningsfull person for fellesskapet.

-Foreldrene er kjent med sine barns venner og deres foresatte.

-Foreldre snakker ikke nedsettende om de andre barna/foreldrene/personalet i barnehagen.

-Barnehagen oppfordrer foreldre til å ta medansvar for barnas daglige felleskap.

-Barnehagen samarbeider aktivt med foreldreråd og samarbeidsutvalg om et trygt og godt barnehagemiljø.

-Se mer om tiltak og beskrivelse av foreldresamarbeid i den enkelte barnehages årsplan.

Begrepsavklaring mobbing i barnehagen

Mobbing er opplevd systematisk fysisk og/eller psykiske handlinger som har foregått over tid. Mobbing/utestenging kan skje både synlig og usynlig. De negative handlingene kan komme fra både enkeltpersoner og/eller fra en gruppe. Den som blir mobbet og trakassert opplever seg underlegen og har vanskelig for å forsvare seg, det er en ubalanse i maktforholdet.

«*Mobbing er det motsatte av å høre til*» (Ingrid Lund 2016).

«*Mobbing av barn i barnehagen er handlinger fra voksne og/eller andre barn som hindrer opplevelsen av å høre til, å være en betydningsfull person i fellesskapet, og muligheten til medvirkning*» (Lund, Helgeland & Kovac, 2017).

«*Mobbing er dårlige erfaringer som involverer flere. Det er der barn utsettes for gjentatte negative erfaringer og der barn utfører handlinger som oppleves negativt overfor andre. Hele barnehagens utviklings- og læringsmiljø blir preget av mobbing. Når mobbing skjer, er det noen voksne som ikke ser*» Fra Lund, I. & Helgeland, A. (2016): Mobbing i barnehagen.

Barnehagens arbeid mot mobbing og krenkende atferd

Barnehagens plikt i forhold til mobbing er å forebygge, stoppe og følge opp. Alle som arbeider i barnehagen har ansvar for å stoppe, undersøke og melde fra om mobbing og krenkende adferd..

Forebygging handler om:

-Skriftlige planer i den enkelte barnehage om hvordan barnehagen arbeider forebyggende, stopper og følger opp mobbing og andre krenkelser.

-Tydelig og varm ledelse på alle nivå.

-Kontinuerlig arbeid med sosial og emosjonell kompetanse, både i forhold til barn og voksne i barnehagen.

-Samarbeid med foreldre som er preget av respekt, åpenhet og vilje og mot til å gå inn i

utfordrende tematikk.

Stoppe handler om:

-Stopp handlingen(e).

-Undersøk hva som har skjedd.

-Meld fra til styrer.

Følge opp handler om

-Å følge opp mobbingen, også etter at mobbingen har funnet sted.

-Oppfølging alltid i samarbeid med barn og foreldre, og eventuelt andre hjelpetjenester

som PP-tjenesten og helsetjeneste.

Styrer har et særskilt ansvar for alltid ta den/de historier som rapporteres på alvor: Undersøke, handle, utarbeide tiltak, følge opp og evaluering

Del II: Tiltak ved mobbing i barnehagen-hva barnehagen skal gjøre når mobbing og krenkende atferd skjer

Ansatte skal forebygge, stoppe og følge opp diskriminering, utestenging, mobbing, krenkelser og uheldige samspillsmønstre (Forskrift om rammeplan for barnehagens innhold og oppgaver). Mobbing og krenkende atferd i barnehagen skal stoppes ved aktivt deltakende voksne, som er oppmerksomme på barns trivsel og samhandling. Tiltak må rettes både mot enkeltindivider, grupper og hele miljøet. Voksne må sette klare og forståelige grenser for type oppførsel som er akseptabel. -Barn som blir mobbet og utsettes for krenkende atferd må ikke bli tillagt ansvaret. Det er ikke barnets skyld. Den voksne er bevisst seg selv som rollemodell og har ansvar for å etablere en god relasjon til alle barn og for relasjonen i barnegruppa. Før det eventuelt settes i verk tiltak rettet mot enkeltbarn, er det viktig å observere hvordan barna generelt er mot hverandre på avdelingen. Vurdering av voksnes atferd, relasjon og holdninger må også inngå i en analyse av miljøet.

Observasjonslogg

|  |  |  |  |
| --- | --- | --- | --- |
| **Hva er sett/ hørt?** | **Hvem gjelder det?** | **Når?** | **Signatur** |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |

Tiltak når mobbing og krenkende adferd oppstår/avdekkes i barnehagen, sjekkliste.

|  |  |  |
| --- | --- | --- |
| **Tiltak** | **Ansvar** | **Gjennomføring,**  **dato og signatur** |
| Den som observerer mobbing og krenkende adferd griper inn og stopper adferden. | Alle |  |
| Den som observerer mobbing og krenkende adferd  informerer ped.leder og styrer.  (bruk observasjonslogg) | Alle |  |
| De involverte ansatte møtes. Planlegging og beslutning om videre oppfølging av saken. | Styrer og ped.leder. |  |
| Ped.leder informerer de involvertes foreldre (alle parter). Få info fra foreldre om de har merket noe. | Ped.leder |  |
| Møte med foreldre – felles tiltak utarbeides og iverksettes. | Styrer og ped.leder |  |
| Ukentlig evaluering av hvordan det går og så lenge det er behov. Samtale med de involverte barna og foreldre. Eventuelt videre tiltak. | Ped.leder/den som står barnet nærmest |  |
| Evt. vurdere behov for råd og hjelp fra eksterne instanser.(barneteam,PPT) | Styrer/ped.leder |  |

Aktivitetsplan-mal

Barnehagen skal lage en skriftlig plan når det skal gjøres tiltak i en sak.

Dato:

Til stede på møtet:

|  |  |  |  |  |
| --- | --- | --- | --- | --- |
| **Sammenheng**  Hva har skjedd/utfordringen | **Mål**  Hva ønsker man å oppnå med bruk av denne aktivitetsplanen | **Tegn**  Hva ser du som tegn på at mål er nådd/praksis endres | **Tiltak**  Hvilke tiltak skal utføres, vær konkret. Hvem er ansvarlig for de enkelte tiltakene | **Evaluering**  Når planen/tiltakene skal evalueres |
|  |  |  |  |  |
|  |  |  |  |  |

Dato for oppfølgingssamtale:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_                             \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_   
underskrift ansatt underskrift ansatt   
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_                            \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_   
underskrift forelder underskrift forelder

Del III: Implementering og kvalitetssikring

Planen implementeres i den enkelte barnehage. All erfaring tilsier at enhver enhet/barnehage må eie problemene sine lokalt, om reell endring skal finne sted. Viktig at hver barnehage forstå at en må jobbe med trygt og godt barnehagemiljø på en måte som fremmer profesjonell kapasitet i hele personalgruppa (jobbe barnehagebasert hvor alle er med, Gotvassli) . Den enkelte barnehage må vite hva som er sitt mål, hvor de er i dette arbeidet i dag og hvor de vil – fremtidsbilde? Det er nødvendig og fint med en ferdig plan, men viktig at ikke plan fremstår så den i seg selv «fikser» trygt og godt bhg miljø for alle bhg – ansatte, foreldre og barn. Erfaring og forskning viser at det ikke fører til bærekraftig endring hos den enkelte ansatte. Ansvar: styrer.

Nytilsatte og vikarer informeres om planen ved oppstart i barnehagen. Ansvar: styrer

Planen er fast tema i samarbeidsutvalget ved oppstart nytt barnehageår. Ansvar: styrer.

Samarbeidsutvalget kan komme med innspill til planen.

Planen oppdateres i tråd med gjeldende lov og forskning om mobbing i barnehagen, og er årlig tema

i styrernettverk. Ansvar: Oppvekstsjef i samarbeid med rådgiver oppvekst og enhetsledere.

Forslag til litteratur og hjelpemateriell som kan brukes:   
Verktøybank utarbeides

For voksne:

Rammeplan for barnehagen.

Barn- familiedepartementet2002: *Mobbing i barnehagen, Et hefte for deg som jobber i barnehagen.*

Marianne Godtfredsen, FUB, FUG, UIA, Sørlandet sykehus: *Hele barnet hele løpet- mobbing i barnehagen*.

Kristina Sørensen, Marianne Godtfredsen, Mette Modal og Bjørn Lerdal: *Egenledelse i lek og læring*

Pål Roland, Ingunn Størksen, Heidi Omdal, Unni Vere Midthassel, Hildegunn Fandrem, Marianne Godtfredsen og Eyvind Skeie: *Kompetanseløft i barnehagen*. *Være sammen*.

Marit Onshuus Lysebo og Elin Gullessen Bratt ( Pedlex as 2017)*: Relasjonskompetanse i barnehagen*. Anne-Lise Løvlie Schibbye og Elisabeth Løvlie (Universitetsforlaget 2017): *Du og barnet. Om å skape gode relasjoner med barn*.

Ingrid Lund og Anne Helgeland 2016).Pedlexas: *Mobbing i barnehagen. Anerkjennelse som forebygging*. *Implementering.*

Pål Roland og Else Westergård (red 2015). Universitetsforlaget.: *Å omsette teorier, aktiviteter og strukturer i praksis*.

Ida Brandtzæg, Stig Torsteinson og Guro Øiestad (2013). Kommuneforlaget: *Se barnet innenfra. Hvordan jobbe med tilknytning i barnehagen*.

Høiby,H. & Trolle,A.(2012). Kommuneforlaget: *Stopp ertingen. Arbeid med inkluderende miljøer i barnehagen.*

Foredrag med Ingrid Lund, Universitetet i Agder, 1.desember 2010: *Den synlige og usynlige mobbingen*.

Berit Bae: *Det interessante i det alminnelige.*

Jesper Juul: *Det kompetente barn.*

Jesper Juul: *Fra lydighet til ansvarlighet*

Kari Lamer: *Sosial kompetanse.*

Kari Pape: *Fra ord til handling- fra handling til ord.*

*Ny mobbelov for barnehage.*Ped Lex

Ella C. Ildsøe og Pål Roland: *Mobbeadferd i barnehagen.*

Margareta Ohman (Pedagogisk forum, 2006): S*amtaler og samspill med barn*

Viser til UDIR sine sider, med bl.a nullmobbing.no hvor det står noe om hva mobbing er, hvordan en kan få hjelp, guide til barnehageforeldre mm (samt annet materiell som er på UDIR sine sider).Dialogmodellen utarbeidet av bl.a Ingrid Lund og som en bl.a finner på UIA sine sider som omfatter gode tiltak for å forebygge, men som også omhandler barnesamtaler, foreldresamtaler og kollegasamtaler som ikke ellers har så stor plass i selve planen.

For barna:

Ingrid Lund og Ane Tollerød Foss: *Mattias er alene*.

Anne de Bode: *Det er alltid meg de skal ta*.

Birgitta Sandberg: *Billy og sinte Lotte, Bjørn drar på landet*.

Christine Nøstlinger: *Franz begynner på skolen*.

Egon Mathisen: *Katten med de blå øynene*.

Else Færden: *Den stygge drageungen*.

Gunn-Britt Sundstrøm: *Gutten med supermanndrakt*.

Guido Genechten: *Rikki.*

Gunilla Bergstrøm: *Albert og udyret, Hvem kan redde Albert Åberg.*

HC. Andersen: *Den stygge andungen*.

Tor Åge Bringsværd: *Karsten liker å danse*.

*Ruffen – sjøormen som ikke kunne svømme*

Tone Lie Bøttinger: *Min storebror apen*

Paul Leer- Salvesen: *Fy fabian*

Lena Klefelt: *Otto og Joppa*

Mats Wänblad: *Lilleving*

Ulf Nilsson: *Den lille gutten og løven*.

Per Christian Jersild: *Hymir .*

Gunder Andersson: *Martins sommer.*

Trond Brænne: *Petter og månen*.

Eva Eriksson: *Stures nya jacka*.

Ursula Kirchberg: *Selim og Susanne.*

Mette Cecilie Newth:*Lille Skrekk.*

Camilla O. Herlei og Jill Maursund: *Kunsten å møte en bjørn.*

*Oppfordrer til å bruke internett til å bli kjent med ny forskning / fagbøker og barnelitteratur som er aktuelt.*

[Hvordan forholder barnehagelærere og styrere seg til mobbing i barnehagen? (utdanningsnytt.no)](https://www.utdanningsnytt.no/barnehageforskning-barnehagelaerer-fagartikkel/hvordan-forholder-barnehagelaerere-og-styrere-seg-til-mobbing-i-barnehagen/266753)